Jarmila Majerová

Jarmila Majerová (født 26. mars 1920 i Rakvice u Břeclavi, død 2. mars 2014 i Praha i Tsjekkia) var en tsjekkisk regissør, scenograf og dukkemaker.

Utdannelse 
I 1944 ble hun uteksaminert fra kunst- og håndverksskolen (tsjekkisk: Škole uměleckých řemesel) i Praha, og fortsatte deretter studiene ved Høyskolen for anvendt kunst (Vyšší uměleckoprůmyslovou školu) i Brno. Der sluttet hun seg til Brno-studentenes eget dukketeater, Ajdivadlo.

Kunstnerisk virke 
I 1947 ble hun scenograf i det halvprofesjonelle dukketeaterkompaniet Radost, og fra 1949 var hun fast ansatt der. Frem til 1962 medvirket hun i over 50 teaterproduksjoner, og bidro til fremveksten av det moderne, profesjonelle dukketeateret i det daværende Tsjekkoslovakia. 

Hun arbeidet ofte i nært samarbeid med Karel Hlavatý. Sammen produserte de blant annet forestillingen Hemmeligheten om den gyldne nøkkelen (tsjekkisk: Tajemství zlatého klíčku), som ved hennes død seksti år senere fortsatt var legendarisk i tsjekkisk teaterhistorie.

I 1959 ble hun hedret for sin innsats for teaterlivet i Brno.

I 1962 ble hun assisterende professor ved Teaterinstituttet (Divadelního ústavu) i Praha, med ansvar for å bygge opp et arkiv over Tsjekkoslovakias dukketeatre. Hun sørget for å dokumentere både amatørutøvere og profesjonelle dukketeatre, og forfattet flere verker om dukketeaterfaget. Hun kuraterte også flere utstillinger om dukketeater, som ble vist både i hjemlandet og utenlands. Som utøvende kunstner var hun i flere perioder engasjert ved teatre i Tyskland og Norge.

Norge 
I likhet med Karel Hlavatý arbeidet Majerová på norske scener på 1960-tallet. Blant annet var hun regissør, scenograf og dukkemaker for forestillingen Reisen til solen, som hadde premiere på Oslo Nyes Dukketeater i 1966. Året etter hadde hun scenografien på Prologus fra Ulysses von Ithacia på samme scene; da var dukkene laget av Vaclav Havlik jr., og regien var ved Guri Ludt.

Referanser

Eksterne lenker 
 

Figurteater i Tsjekkia
Figurteater i Norge
Scenografer
Dukkemakere
Tsjekkiske regissører